ישיבת מליאה, כנסת 22, פרוטוקול מספר 1, 2019-10-03 00:00

יולי יואל אדלשטיין: אני מתחייב לשמור אמונים למדינת ישראל ולמלא באמונה את שליחותי בכנסת.

יולי יואל אדלשטיין: תודה, אדוני הנשיא.

ירדנה מלר-הורוביץ: פרק קכ"ב בתהילים מפי ערן אליקים: "שיר המעלות לדוד שמחתי באמרים לי בית ה' נלך.

ירדנה מלר-הורוביץ: עמדות היו רגלינו בשעריך ירושלם.

ירדנה מלר-הורוביץ: ירושלם הבנויה כעיר שחברה לה יחדו.

ירדנה מלר-הורוביץ: ששם עלו שבטים שבטי-יה עדות לישראל להודות לשם ה'.

ירדנה מלר-הורוביץ: כי שמה ישבו כסאות למשפט, כסאות לבית דוד.

ירדנה מלר-הורוביץ: שאלו שלום ירושלם, ישליו אהביך.

ירדנה מלר-הורוביץ: יהי שלום בחילך, שלווה בארמנותיך.

ירדנה מלר-הורוביץ: למען אחי ורעי אדברה נא שלום בך.

ירדנה מלר-הורוביץ: למען בית ה' אלהינו אבקשה טוב לך.

ירדנה מלר-הורוביץ: " קטעים מההכרזה על הקמת מדינת ישראל בקולו של דוד בן-גוריון, יושב-ראש מועצת העם, ביום ה' באייר התש"ח, 14 במאי 1948: "בארץ-ישראל קם העם היהודי, בה עוצבה דמותו הרוחנית, הדתית והמדינית, בה חי חיי קוממיות ממלכתית, בה יצר נכסי תרבות לאומיים וכלל-אנושיים והוריש לעולם כולו את ספר הספרים הנצחי.

ירדנה מלר-הורוביץ: " "מדינת ישראל תהא פתוחה לעלייה יהודית ולקיבוץ גלויות; תשקוד על פיתוח הארץ לטובת כל תושביה; תהא מושתתת על יסודות החירות, הצדק והשלום לאור חזונם של נביאי ישראל; תקיים שוויון זכויות חברתי ומדיני גמור לכל אזרחיה, בלי הבדל דת, גזע ומין; תבטיח חופש דת, מצפון, חינוך, תרבות ולשון; תשמור על המקומות הקדושים של כל הדתות.

ירדנה מלר-הורוביץ: " "אנו מושיטים יד שלום ושכנות טובה לכל המדינות השכנות ועמיהן, וקוראים להם לשיתוף פעולה ועזרה הדדית עם העם היהודי העצמאי בארצו.

ירדנה מלר-הורוביץ: "

יולי יואל אדלשטיין: אדוני נשיא המדינה ראובן רובי ריבלין, אדוני ראש הממשלה חבר הכנסת בנימין נתניהו והגב' שרה נתניהו, נשיאת בית המשפט העליון השופטת אסתר חיות ומר דוד חיות וכל שופטי בית המשפט העליון, מכובדיי כולם, כפי שפירט נשיא המדינה, פעמיים נכשל הניסיון לכונן בארץ ישראל מדינה יהודית ריבונית.

יולי יואל אדלשטיין: פעמיים ההתחלה הייתה מבטיחה; פעמיים הכישלון היה מר.

יולי יואל אדלשטיין: ימי הזוהר של דוד ושלמה באו לקיצם כאשר הממלכה התפצלה, כשהעם האחד הפך לשבטים, כשעיר הבירה התחלקה לשניים.

יולי יואל אדלשטיין: אלף שנים עברו וקמה המדינה החשמונאית.

יולי יואל אדלשטיין: בימים שבהם לחמו בכוחות משותפים הם הצליחו לסלק מכאן אימפריות, אבל כשפרצה מלחמת אחים הכול התמוטט כמו בניין קלפים.

יולי יואל אדלשטיין: שנאת החינם החריבה את בית המקדש עוד לפני שהרומאי הראשון פרץ את חומות ירושלים.

יולי יואל אדלשטיין: עברו עוד אלפיים שנה וקמה מדינת ישראל.

יולי יואל אדלשטיין: זה הניסיון השלישי.

יולי יואל אדלשטיין: כמו קודמיו, גם הוא נושא הבטחה אדירה.

יולי יואל אדלשטיין: כמו קודמיו, ההצלחה שלו תלויה אך ורק בנו:

יולי יואל אדלשטיין: ביכולת שלנו לחיות באחדות, בתקווה שלנו לעתיד משותף ובאמונה שלנו שלמרות כל המחלוקות, לא שבטים נפרדים אנחנו אלא עם אחד.

יולי יואל אדלשטיין: חבריי חברי הכנסת, לפני שבועיים, בסוף יום הבחירות, נפתחו הקלפיות והקולות נספרו.

יולי יואל אדלשטיין: באותם רגעים הקלפיות לא היו רק קופסאות מרובעות כחולות; הן הפכו לתיבות תהודה של החלומות של כל אזרחי ישראל – תיבות תהודה של החששות שלהם, ובעיקר תיבות תהודה של סדרי העדיפויות שלהם.

יולי יואל אדלשטיין: יש כאלה שמבחינתם חיזוק הביטחון הוא המשימה הראשונה במעלה.

יולי יואל אדלשטיין: יש כאלה שעבורם הסוגיות החברתיות מוצבות בראש הרשימה.

יולי יואל אדלשטיין: כמו תמיד, וכמו שצריך להיות, מתוך הקלפיות לא התנגן צליל אחד.

יולי יואל אדלשטיין: אזרחי ישראל דיברו בהן בקולות רבים ובמבטאים שונים, לא תמיד כולם ברורים אבל כולם אהובים, כולם לגיטימיים, כולם חלק מן הסיפור הישראלי.

יולי יואל אדלשטיין: וכולם יודעים שאת האיזון בין שלל סדרי העדיפויות נשיג רק באחדות אמיתית, כנה ושלמה.

יולי יואל אדלשטיין: הרצון באחדות לא בוקע רק מן הקלפיות.

יולי יואל אדלשטיין: מי שמקשיב לשיחות הסלון בישראל מכיר אותו היטב.

יולי יואל אדלשטיין: מי שמאזין לרחשים בשווקים שומע אותו היטב.

יולי יואל אדלשטיין: מי שמכיר את אזרחי ישראל יודע שנמאס להם שדווקא כאן, בכנסת, בא לידי ביטוי כל מה שמפריד בינינו.

יולי יואל אדלשטיין: נמאס להם שדווקא כאן הרצון לנצח את האחר גובר על הצורך ללכת יחד עם האחר.

יולי יואל אדלשטיין: אזרחי ישראל רוצים אחדות.

יולי יואל אדלשטיין: אזרחי ישראל רוצים שהבית הזה ישקף את המכנה המשותף ביניהם.

יולי יואל אדלשטיין: הם רוצים שנמצא את הדרך לשלב בין סדרי העדיפויות השונים שלהם.

יולי יואל אדלשטיין: הם רוצים שכאן, דווקא כאן, יד מושטת תמיד תמצא יד אחות.

יולי יואל אדלשטיין: חבריי חברי הכנסת, ותיקים וחדשים, אחדות לאומית היא משימה קשה.

יולי יואל אדלשטיין: נכשלנו בה כבר פעמיים בהיסטוריה.

יולי יואל אדלשטיין: לפעמים נראה שלהשיג אותה זה מורכב כמו להזיז הרים.

יולי יואל אדלשטיין: זו משימה קשה במיוחד כי אין אחדות לחצאים, אין אחדות ב"כאילו", אין אחדות שכוללת פסילות – אחדות עם החלק הזה אבל לא עם האחר.

יולי יואל אדלשטיין: או שמזיזים את ההר הזה או שלא.

יולי יואל אדלשטיין: לצערי, לאחרונה אני שומע רבים שרוממות האחדות בגרונם אבל בידיהם הם מסמנים מי כן חלק ומי לא, מי לנו ומי לצרינו.

יולי יואל אדלשטיין: אני אומר באופן חד-משמעי: אחדות שמשולבת בפסילות של מגזרים בישראל, אחדות שמעורבת בה השחרה של ציבורים שלמים, לעולם לא תהיה אחדות אמיתית.

יולי יואל אדלשטיין: דרושה לנו אחדות שמושיבה אל שולחן אחד את כל מי שמאמין במדינת ישראל היהודית והדמוקרטית.

יולי יואל אדלשטיין: דרושה לנו אחדות של מי שמוכן לעשות הכול כדי להבטיח שבניסיון השלישי לכונן בארץ אבותינו מדינת מופת, לעולם לא ניכשל.

יולי יואל אדלשטיין: הכנסת הזאת היא פריו של אירוע שמעולם לא התרחש בישראל: בחירות חוזרות בתוך כמה חודשים.

יולי יואל אדלשטיין: אזרחי ישראל לא יסלחו לנו אם נידרדר אל תהום של מערכת בחירות נוספת.

יולי יואל אדלשטיין: בל נשלה את עצמנו שנוכל לגלגל את האשמה בכך איש על רעהו.

יולי יואל אדלשטיין: כולנו נישא בה.

יולי יואל אדלשטיין: אני פונה מכאן אליך, אדוני ראש הממשלה בנימין נתניהו, וגם אליך, חבר הכנסת בנימין גנץ: עוד לא מאוחר.

יולי יואל אדלשטיין: לשכתי כאן, מטרים ספורים מן המליאה, פתוחה בפניכם.

יולי יואל אדלשטיין: שבו, דברו.

יולי יואל אדלשטיין: אל תותירו אבן על אבן עד שתמצאו את נוסחת הפתרון.

יולי יואל אדלשטיין: אפשר לגשר על הפערים; אפשר לאחות את הקרעים; אפשר, ודאי שאפשר, להגיע לאחדות.

יולי יואל אדלשטיין: עומדת בפנינו משימה גדולה.

יולי יואל אדלשטיין: ברוח ימי הפיוס האלה שבין כסה לעשור אני משוכנע שאפשר לעמוד בה.

יולי יואל אדלשטיין: יחד, אבל רק יחד, נעשה ונצליח.

יולי יואל אדלשטיין: חברי הכנסת, נעבור להצהרת האמונים.

יולי יואל אדלשטיין: חברי הכנסת, אקרא בפניכם את נוסח הצהרת האמונים, וכל אחד, או כל אחת, בהיקרא שמו, יקום ויצהיר ממקומו "מתחייב אני" או "מתחייבת אני".

יולי יואל אדלשטיין: אציין כי אין להוסיף דבר על נוסח הצהרת האמונים.

יולי יואל אדלשטיין: וזה נוסח הצהרת האמונים: "אני מתחייב לשמור אמונים למדינת ישראל ולמלא באמונה את שליחותי בכנסת".

יולי יואל אדלשטיין: אבקש ממזכירת הכנסת לקרוא בשמות חברי וחברות הכנסת הנבחרים, וכל אחד, בהיקרא שמו, יקום ויצהיר ממקומו "מתחייב אני" או "מתחייבת אני".

יולי יואל אדלשטיין: גברתי מזכירת הכנסת.

ירדנה מלר-הורוביץ: (קוראת בשמות חברי הכנסת) משה אבוטבול – מתחייב אני סמי אבו שחאדה – אינו נוכח אלי אבידר – מתחייב אני אמיר אוחנה – מתחייב אני ינון אזולאי – מתחייב אני ישראל אייכלר – מתחייב אני מרק איפראימוב – מתחייב אני קארין אלהרר – מתחייבת אני סעיד אלחרומי – אינו נוכח זאב אלקין – מתחייב אני דוד אמסלם – מתחייב אני אופיר אקוניס – מתחייב אני משה ארבל – מתחייב אני גלעד ארדן – מתחייב אני גבי אשכנזי – מתחייב אני יעקב אשר – מתחייב אני מיכאל מרדכי ביטון – מתחייב אני דוד ביטן – מתחייב אני רם בן ברק – מתחייב אני נפתלי בנט – מתחייב אני יואב בן צור – מתחייב אני אורנה ברביבאי – מתחייבת אני עמר בר לב – מתחייב אני קרן ברק – מתחייבת אני ניר ברקת – מתחייב אני יוסף ג'בארין – אינו נוכח יאיר גולן – מתחייב אני אילן גילאון – מתחייב אני איתן גינזבורג – מתחייב אני יואב גלנט – מתחייב אני גילה גמליאל – מתחייבת אני בנימין גנץ – מתחייב אני משה גפני – מתחייב אני יעל גרמן – מתחייבת אני אבי דיכטר – מתחייב אני אריה מכלוף דרעי – מתחייב אני צבי האוזר – מתחייב אני ניצן הורוביץ – מתחייב אני צחי הנגבי – מתחייב אני יועז הנדל – מתחייב אני שרן מרים השכל – מתחייבת אני מכלוף מיקי זוהר – מתחייב אני אסף זמיר – מתחייב אני תמר זנדברג – מתחייבת אני ציפי חוטובלי – מתחייבת אני מיקי חיימוביץ' – מתחייבת אני וליד טאהא – אינו נוכח בועז טופורובסקי – מתחייב אני אחמד טיבי – אינו נוכח יעקב טסלר – מתחייב אני חילי טרופר – מתחייב אני דסטה גדי יברקן – מתחייב אני מרדכי יוגב – מתחייב אני היבה יזבק – אינה נוכחת עומר ינקלביץ' – מתחייבת אני משה יעלון – מחייב אני אלי אליהו כהן – מתחייב אני יצחק כהן – מתחייב אני מאיר כהן – מתחייב אני מירב כהן – מתחייבת אני מתן כהנא – מתחייב אני משה כחלון – מתחייב אני ע'דיר כמאל מריח – מתחייבת אני עופר כסיף – אינו נוכח אופיר כץ – מתחייב אני חיים כץ – מתחייב אני ישראל כץ – מתחייב אני מיקי לוי – מתחייב אני אורלי לוי אבקסיס – מתחייבת אני יריב לוין – מתחייב אני אביגדור ליברמן – מתחייב אני יעקב ליצמן – מתחייב אני יאיר לפיד – מתחייב אני מרב מיכאלי – מתחייבת אני יוליה מלינובסקי קונין – מתחייבת אני מיכאל מלכיאלי – מתחייב אני אורי מקלב – מתחייב אני יעקב מרגי – מתחייב אני משולם נהרי – מתחייב אני אבי ניסנקורן – מתחייב אני בנימין נתניהו – מתחייב אני יואב סגלוביץ' – מתחייב אני יבגני סובה – מתחייב אני רויטל סויד – מתחייבת אני אופיר סופר – מתחייב אני בצלאל סמוטריץ' – מתחייב אני אוסאמה סעדי –

ירדנה מלר-הורוביץ: אינו נוכח גדעון סער – מתחייב אני מנסור עבאס – אינו נוכח איימן עודה – אינו נוכח חוה אתי עטייה – מתחייבת אני חמד עמאר – מתחייב אני ג'אבר עסאקלה – אינו נוכח עודד פורר – מתחייב אני אורלי פרומן – מתחייבת אני מאיר פרוש – מתחייב אני עמיר פרץ – מתחייב אני רפאל פרץ – מתחייב אני אורית פרקש הכהן – מתחייבת אני אלכס קושניר – מתחייב אני יואב קיש – מתחייב אני שלמה קרעי – מתחייב אני מירי מרים רגב – מתחייבת אני יואל רזבוזוב – מתחייב אני יפעת שאשא ביטון – מתחייבת אני אלון נתן שוסטר – מתחייב אני אנטאנס שחאדה – אינו נוכח יובל שטייניץ – מתחייב אני קטי קטרין שטרית – מתחייבת אני אלעזר שטרן – מתחייב אני יזהר שי – מתחייב אני מיכל שיר סגמן – מתחייבת אני עפר שלח – מתחייב אני איציק שמולי – מתחייב אני סתיו שפיר – מתחייבת אני רם שפע – מתחייב אני איילת שקד – מתחייבת אני עאידה תומא סלימאן – אינה נוכחת פנינה תמנו – מתחייבת אני

יולי יואל אדלשטיין: תודה וברכות לחברי הכנסת.

יולי יואל אדלשטיין: בבקשה, גברתי המזכירה.

ירדנה מלר-הורביץ: ברכת הצלחה לחברי הכנסת העשרים-ושתיים.

ירדנה מלר-הורביץ: חברי הכנסת והמוזמנים מתבקשים לקום לשירת התקווה.

ירדנה מלר-הורביץ: (שירת התקווה) הקהל יישאר לעמוד.

ירדנה מלר-הורביץ: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ירדנה מלר-הורביץ: ) (תרועת חצוצרות)

יולי יואל אדלשטיין: נא לשבת.

יולי יואל אדלשטיין: חברי הכנסת, שימו לב, בהתאם לחוק אני מכריז על נעילת ישיבת הפתיחה.

יולי יואל אדלשטיין: בשעה 18:00 תיפתח ישיבת מליאה לאישור הרכב הוועדה המסדרת ואולי נושאים פרוצדורליים נוספים.

יולי יואל אדלשטיין: גברתי המזכירה.

ירדנה מלר-הורביץ: נעלה לטרקלין שאגאל להרמת הכוסית ולצילום המסורתי של ראשי הרשימות.

ירדנה מלר-הורביץ: ערב טוב.

יולי יואל אדלשטיין: תודה.

יולי יואל אדלשטיין: ישיבה זו נעולה.